b'\n_START_ARTICLE_\nHelsingin kaupunginmuseo\n_START_SECTION_\nHelsingin kaupunginmuseo\n_START_PARAGRAPH_\nHelsingin kaupunginmuseo sijaitsee Senaatintorin kulmalla osoitteessa Aleksanterinkatu 16. Museo kattaa l\xc3\xa4hes puolikkaan korttelin vanhimmasta Helsingist\xc3\xa4, Aleksanterinkadun ja Katariinankadun kulmasta. Viisi vanhaa rakennusta ja niiden keskelle rakennettu uudisosa on yhdistetty museokokonaisuudeksi, johon kuuluu my\xc3\xb6s kolme omaleimaista sis\xc3\xa4pihaa. Rakennukset ovat aiemmin olleet l\xc3\xa4hinn\xc3\xa4 virastok\xc3\xa4yt\xc3\xb6ss\xc3\xa4._NEWLINE_Aleksanterinkadulla sijaitseva Sederholmin talo on 1700-luvulla vaikuttaneen helsinkil\xc3\xa4isen kauppiaan Johan Sederholmin entinen kauppiastalo ja Helsingin kantakaupungin vanhin rakennus. Marraskuusta 2012 toukokuuhun 2014 talo toimi lapsille tarkoitettuna museona, Lasten kaupunkina. Lasten kaupunki avautui uudelleen osana Helsingin kaupunginmuseota toukokuussa 2016._NEWLINE_Museota perustettaessa kaupungin Museolautakunta kokosi sinne esineist\xc3\xb6\xc3\xa4 kaupungin kokoelmista. Muotokuvia hankittiin my\xc3\xb6s teett\xc3\xa4m\xc3\xa4ll\xc3\xa4 Signe Tandefeltilla kopioita vanhoista maalauksista. Museolle tuli my\xc3\xb6s lahjoituksia. Museo avattiin yleis\xc3\xb6lle remontin vuoksi hiukan my\xc3\xb6h\xc3\xa4ss\xc3\xa4 15. joulukuuta 1912._NEWLINE_Helsingin kaupunginmuseolle my\xc3\xb6nnettiin Vuoden museo -palkinto kev\xc3\xa4\xc3\xa4ll\xc3\xa4 2017.\n_START_SECTION_\nHakasalmen huvila\n_START_PARAGRAPH_\nHakasalmen huvila (Mannerheimintie 13b, Etu-T\xc3\xb6\xc3\xb6l\xc3\xb6) on mesenaatti Aurora Karamzinin entinen huvila ja kaupunginmuseon vanhin toimipiste. Hakasalmen huvilassa j\xc3\xa4rjestet\xc3\xa4\xc3\xa4n vaihtuvia n\xc3\xa4yttelyit\xc3\xa4.\n_START_SECTION_\nRuiskumestarin talo\n_START_PARAGRAPH_\nRuiskumestarin talo Kruununhaassa on Helsingin kantakaupungin vanhin alkuper\xc3\xa4isell\xc3\xa4 paikallaan s\xc3\xa4ilynyt puutalo. Ruiskumestari Alexander Wickholmin entinen talo on sisustettu 1860-luvun porvariskodiksi, ja sen pysyv\xc3\xa4 n\xc3\xa4yttely esittelee 1800-luvun pikkuporvariston el\xc3\xa4m\xc3\xa4\xc3\xa4. Museo on suljettu toistaiseksi remontin vuoksi.\n_START_SECTION_\nTy\xc3\xb6v\xc3\xa4enasuntomuseo\n_START_PARAGRAPH_\nAlppilan Kirstinkuja 4:ss\xc3\xa4 sijaitseva Ty\xc3\xb6v\xc3\xa4enasuntomuseon n\xc3\xa4yttely esittelee 1900-luvun alun helsinkil\xc3\xa4isen ty\xc3\xb6v\xc3\xa4est\xc3\xb6n el\xc3\xa4m\xc3\xa4\xc3\xa4 ja asuinoloja. Museorakennuksena on vuonna 1909 valmistunut, kaupungin ty\xc3\xb6ntekij\xc3\xb6ille suunniteltu puinen asuintalo.\n_START_SECTION_\nRatikkamuseo\n_START_PARAGRAPH_\nRatikkamuseo Taka-T\xc3\xb6\xc3\xb6l\xc3\xb6ss\xc3\xa4 (T\xc3\xb6\xc3\xb6l\xc3\xb6nkatu 51 A) esittelee Helsingin raitioliikenteen historiaa. Museo toimii Helsingin kaupungin liikennelaitoksen entisess\xc3\xa4 raitiovaunuhallissa.\n_START_SECTION_\nHelsinkikuvia\n_START_PARAGRAPH_\nHelsinkikuvia on verkkosivusto, josta k\xc3\xa4ytt\xc3\xa4j\xc3\xa4 voi katsella tai ladata painokelpoisia digitaalisia valokuvia Helsingin kaupunginmuseon kokoelmista. Kuvat on julkaistu CC BY 4.0 -lisenssill\xc3\xa4. Se tarkoittaa ett\xc3\xa4 kuvia voidaan k\xc3\xa4ytt\xc3\xa4\xc3\xa4 maksutta mihin tahansa tarkoitukseen kun niiden yhteydess\xc3\xa4 mainitsee kuvaajan ja Helsingin kaupunginmuseon. Jopa kaupallinen k\xc3\xa4ytt\xc3\xb6 on sallittua, mik\xc3\xa4li suostumus kuvassa mahdollisesti esiintyvilt\xc3\xa4 henkil\xc3\xb6ilt\xc3\xa4 saadaan. Vuonna 2017 sivustolla oli noin 45\xc2\xa0000 valokuvaa. Kuvat ovat olleet jo aiemmin n\xc3\xa4ht\xc3\xa4vill\xc3\xa4 kansallisessa Finna-palvelussa, mutta vain alhaisella resoluutiolla. Kokoelma kasvaa tulevaisuudessa valokuva-arkiston digitointity\xc3\xb6n edetess\xc3\xa4.'